b'\n_START_ARTICLE_\nCan Fina\n_START_SECTION_\nDescripci\xc3\xb3\n_START_PARAGRAPH_\nLa masia \xc3\xa9s una construcci\xc3\xb3 compacta que presenta diversos volums edificats, fruit de successives reformes i ampliacions de diverses \xc3\xa8poques. Un cos principal de planta baixa i pis, amb coberta a dues aig\xc3\xbces, cap al nord i cap al sud, que es perllonga cap al sud amb un cos d\'una planta que forma una terrassa a l\'al\xc3\xa7ada de la planta primera del dit cos principal. A la banda oest d\'aquest volum, hi ha adossat un cos d\'una crugia, de planta baixa, pis i golfes, m\xc3\xa9s alt que el cos principal, que mira cap a ponent i que \xc3\xa9s llarg com el cos principal i el cos de la terrassa. A la cantonada sud-est del cos principal, tancant la terrassa per la banda de llevant hi ha un cos de planta aproximadament quadrada, a manera de torre angular, de planta baixa i pis._NEWLINE_La masia est\xc3\xa0 envoltada d\'un espai lliure, que contribueix a mantenir el seu aspecte de masia. Fa pocs anys (despr\xc3\xa9s de 1990) que l\'espai lliure de la banda nord de l\'edifici, juntament amb part de l\'illa de cases situada al nord de la masia, entre els carrers de Fitor i de la Font, ha estat convertit en un espai lliure p\xc3\xbablic que s\'ha formalitzat amb una nova fa\xc3\xa7ana mitjan\xc3\xa7ant l\'edificaci\xc3\xb3 de la banda oest del nou espai lliure (2006-2007). Aquesta operaci\xc3\xb3 urban\xc3\xadstica ha fet que la fa\xc3\xa7ana nord de la masia doni ara a l\'espai p\xc3\xbablic. La resta de l\'espai lliure al voltant de la masia, a llevant, migdia i ponent, es mant\xc3\xa9, envoltat d\'una tanca d\'obra en la qual s\'obre el portal d\'entrada, d\'enreixat de ferro. En aquest espai lliure, s\'hi troben algunes edificacions auxiliars, de planta baixa._NEWLINE_Els murs portants s\xc3\xb3n de pedra desbastada lligats amb carreus a les cantonades. Les obertures s\xc3\xb3n encerclades per pedra ben escairada i polida, amb un repertori diversificat de llindes monol\xc3\xadtiques i ampits motllurats. Es conserven diverses reixes i baranes de ferro forjat, alguna de les quals sembla del segle XVII o potser del XVI. En el cos de la fa\xc3\xa7ana oest, el m\xc3\xa9s alt, hi ha la data 1704 en la llinda d\'una finestra. En aquest mateix cos hi ha un balc\xc3\xb3 que sembla del segle XIX, igual que la "torre" de la cantonada. El conjunt t\xc3\xa9 un r\xc3\xa0fec de rajola i teula._NEWLINE_Cal valorar for\xc3\xa7a positivament l\'escassa degradaci\xc3\xb3 dels interiors, amb voltes de pedra morterada o de ma\xc3\xb3 als baixos i voltes de llunetes o embigats al pis.\n_START_SECTION_\nHist\xc3\xb2ria de la fam\xc3\xadlia\n_START_PARAGRAPH_\nLa fam\xc3\xadlia Fina \xc3\xa9s una fam\xc3\xadlia d\'hisendats documentats a Palafrugell des del segle XVI. Diferents membres de la fam\xc3\xadlia van exercir c\xc3\xa0rrecs p\xc3\xbablics al municipi (alcalde, jutge, recaptador, caporal del districte de Palafrugell del Cos de Sometent, prevere...). El fons documental d\'aquesta fam\xc3\xadlia es conserva actualment a l\'Arxiu Municipal de Palafrugell. Cont\xc3\xa9 la documentaci\xc3\xb3 familiar i patrimonial, inclosa la del Mas Fina d\'Ermed\xc3\xa0s, i de diferents activitats dels diferents membres de la fam\xc3\xadlia Fina i de fam\xc3\xadlies emparentades com els Rocas i Vicens, tamb\xc3\xa9 hi ha documentaci\xc3\xb3 d\'uns Roqueta possiblement emparentats amb els Fina. Joan Roqueta era notari de Palam\xc3\xb3s i la documentaci\xc3\xb3 del s. XVII sembla vinculada a la seva notaria. En el fons cal destacar les notes i dietaris de diferents membres de la fam\xc3\xadlia Fina (1542-1878), i l\'abundant correspond\xc3\xa8ncia (1623-1985). La vinculaci\xc3\xb3 via matrimoni amb la fam\xc3\xadlia Rocas fa que tamb\xc3\xa9 hi hagi documentaci\xc3\xb3 d\'aquesta fam\xc3\xadlia sobretot del s. XIX, sobretot documentaci\xc3\xb3 d\'en Joan Rocas Romaguera, propietari indi\xc3\xa0 palafrugellenc. En el fons tamb\xc3\xa9 hi trobem escrits literaris d\'Irene Rocas i Romaguera.'